ምርጫ ኣይኮነን ዝካየድ ዘሎ። ህወሓት ምርጫ ዘይኮነ ዝገብር ዘሎ ናይ ደሞክራሲ ልምምድ እዩ ዝገብር ዘሎ። ንሕና ብኸምኡ ኢና ንርእዮ፡ ብኸምኡ እውን ንግምግሞ። ምኽንያቱ ሓደ ምርጫ ከማልኦ ዝግባእ መምዘኒታት ኣሎ። እዚ ምርጫ ከኣ ነቲ መምዘኒታት ኣየማልእን እዩ። መጀመርያ እቲ መረጻ ሕገ መንግስቲ ስለዘይፈቕደሉ ሕጋዊ ኣይኮነን። ካልኣይ ንኢ-ሕጋውነቱ ብዝምልከት ቤት ምኽሪ ፌደሬሽን ብተደጋጋሚ ዘሕለፎ ውሳነ ኣሎ። ቅድሚ ሒደት መዓልታት እውን ደጊሙ ኣጽዲቑዎ እዩ። ስለዝኾነ ዝኾነ መረጻ፡ መረጻ ንኽበሃል ሕጋዊ ክኸውን ኣለዎ፤ ሕጋዊ ስለዘይኮነ ከኣ መረጻ ክንብሎ ኣይግባእን። እዚ ምርጫ እዚ ህወሓት ኣጀንዳ ስለዝሰኣነ ዝገብሮ ዘሎ፡ ዝበዝሕ መምዘኒታት መረጻ ዘየማልእ ናይ ቅብጸተ ተስፋ ምስሉይ ምርጫ እዩ። ናይ ህዝብና ድላይ ኣይኮነን፡ ሓቀኛ ናይ ምርጫ መስርሕ ስለዘይተኸተለ ተኣማኒ ኣይኮነን። በዚ መገዲ እዚ ክንርእዮ እንከለና ምርጫ እዩ ኢልና ክንጽውዖ ኣይንኽእልን ኢና። ንሕና ሕጋዊ መረጻ ክሳብ ዝመጽእ ንጽበ ኣሎና። ካብ ህዝብና ተፈሊና ኢና ዝብል ስምዒት ክስመዓና ኣይክእልን እዩ። ህዝብና እውን ሓቀኛ መረጻ ይጽበ ከምዘሎ ኢና ንፈልጥ። ህዝቢ ትግራይ ሕጊ ኣኽቢሩ፡ ዝተፈለላዩ ሓሳባት ንዘተን ክትዕን ቀሪቦም ሓቀኛ ምርጫ ተኻይዱ። ብህዝቢ ዝተመርጸ ፓርቲ መንግስቲ መስሪቱ ክመርሖ'ዩ ዝደሊ - ንኸምኡ ከኣ እዩ ተቓሊሱ። መረጻ ክልል ትግራይ ብኸመይ እዩ ናብዚ በጺሑ?
